**objava za medije/za objavu odmah**

**Bogata ponuda starina i dobro raspoloženje na prvom ovogodišnjem Sajmu antikviteta**

**Varaždin, 30.03.2024.** - Gradska tržnica Varaždin i ove je godine domaćin Sajma antikviteta, koji svojom tradicijom i raznolikošću obogaćuje kulturnu ponudu grada. *'Veseli me što je pješačka zona u Šenoinoj ulici ponovno ispunjena šarenilom i starinama. Nismo mogli ni zamisliti da će odaziv biti ovako velik na prvom ovogodišnjem sajmu antikviteta. Interes izlagača i posjetitelja iz cijele Hrvatske, pa čak i iz inozemstva, potvrđuje da je sajam prerastao u međunarodni događaj. Ponuda je zaista bogata i raznovrsna, što je rezultat inicijative samih izlagača, koji su svojim entuzijazmom i predanosti doprinijeli organizaciji ovog sajma. Ponosna sam što Gradska tržnica postaje prepoznatljivo mjesto okupljanja, ne samo za građane Varaždina već i za sve one koji u našem gradu traže jedinstvene i autentične doživljaje. Hvala svima koji su dio ove prekrasne priče'* komentirala je Željka Vincek Strugar, privremena upraviteljica Gradske tržnice.

Sajam je obišao i zamjenik gradonačelnika, g. Miroslav Marković. '*Varaždinski plac duša je grada, a ovakvi sadržaji daju dodatni poticaj našim sugrađanima da dođu ovdje i uživaju u bogatoj ponudi koja na Varaždinskom placu nikada ne nedostaje. Sajmovi poput današnjeg upotpunjuju smisao pješačke zone u Šenoinoj ulici. Sajam antikviteta odlično pristaje uz tržnicu, odaziv izlagača i posjetitelja svaki puta je velik, a ponuda je zanimljiva i šarolika.*' Također je komentirao novu nadstrešnicu na donjem djelu tržnice i istaknuo kako Grad Varaždin kontinuirano radi na poboljšanju infrastrukture i standarda tržnice tako da je sada gotovo 80% površine tržnice natkriveno, čime su proizvodi, kao i prodavači i posjetitelji, zaštićeni od nepovoljnih vremenskih uvjeta.

U skladu s tradicijom plac je ovaj tjedan bio glavno mjesto za nabavku domaćih proizvoda za pripremu uskršnjih jela. Najljepše želje te da svima Uskrs bude sretan i blagoslovljen, a blagdani ugodni i radosni poželjeli su dogradonačelnik Marković i privremena upraviteljica Gradske tržnice Vincek Strugar.

**Za više informacija:**

Ivona Špoljarić Pocedulić

T: 042 320 956

E: info@varazdinskiplac.hr